Sejarah Iban
BELIAN … Siti ari chara Manang nyaga lalu ngemataka pendiau pengidup bansa Iban jeman kelai menya. Tusun Ke-46   LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus, University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum  aki ini enggau bansa Dayak Borneo, lalu bisi tanda amat bepelasarka jaku @ Ibanic languages ti dikena Iban Sarawak ke diatu. Ngenang pasal penatai Iban ke Sarawak, penatai aki ini Iban Sarawak ke diatu endang enda sebaka jalai, enda mega sebaka taun kenyau ari taun 1675, nitihka pansik antroplogis. Maya ti ngiga, berimba menua baru endur bumai betaun, Iban endang seruran charut enggau bansa Ukit, Baketan, Seru, Beliun, Lugat, Lusum sereta mayuh mega etnik orang asal (natives) ti mit-mit ke bukai, tang “Iban fears no other tribes”.     BAKETAN, SERU ENGGAU DAYAK IBAN Lebuh Mawar nyadi Tuai di Bangat enggau Ili Layar, Baling nya seiku bujang berani ti regas amai di Ulu Skrang. Baling suah ngayau bebalas ba bala Baketan Skrang ti udu ngachau bala Iban ti ngasu beburu di kampung. Nya alai mayuh bala Baketan Skrang rari ke Kanowit lalu diau sebelah menua Sungai Ensiring, Sungai Mujok enggau Sugai di Sungai Julau. Udah Baling parai tuai, anak menyadi iya Nyaru anak Bakar nganti iya. Nyaru agi bedendam lalu ngayau bansa Baketan Paku di Nanga Deran. Kayau Nyaru tu nyadi maya jeman Uyut “Bedilang Besi” nyadi Tuai di Paku Ili enggau sungai Anyut. Maya nya Iban Ulu Paku nadai Tuai udah parai Blaki ti dibunuh bansa Seru. Maya nya anak Blaki ti benama Bayang seduai Ugap, agi biak amai deka nyadi Tuai. Nya mih kebuah, maya Awan di Padeh deka ngambi Lada ti agi nembiak gamal, ulih diterima Bayang seduai Ugap sereta bala kaban belayan seduai, nyengkaum aya sida Uyut “Bedilang Besi”. Ku iya, menua Ulu Paku mesti ditanka ari ti dialahka bansa Seru ari Krian ti selalu ngayau kin. Maya nya Uyut “Bedilang Besi” ninggalka bala anak menyadi iya nya laban ti nguaika bini iya Nangku anak Tuai Iban Paku Ili enggau Sungai Anyut. Udah ti ngalahka Baketan Nanga Sungai Deran, Nyaru pindah ari Ulu Skrang ke Paku nitihka anak iya Libau. Maya nya Nyaru seduai Libau sama ukai tuai, sebedau anak Libau ti benama Kaya jadi enggau Sawai anak Lada seduai Awan. Sawai nya peturun aki iya Busu, apai Uyut “Bedilang Besi”. Menyadi Nyaru ti benama Rabiah nya indai Mujah “Buah Raya” ti pindah ari Paku lalu nyadi Tuai bansa Iban di Kanowit ti tebilang. Udah Kaya parai, anak iya ti benama Jantan nyadi Tuai Ulu Paku. Udah iya nyau tuai bendar, Jantan ngasuh semua anak iya ninggalka bilik iya magang awakka tau nyadi Tuai ba rumah panjai ti bukai nebing sungai Ulu Paku baka tu: Libau “Buban” bedau nguan bilik enggau Jantan di Nanga Samu. Saing nirika rumah panjai di Jukun. Laus seduai laki iya ti benama Lanchang patut diau di Nanga Buong, lalu Kadir seduai Langan patut diau di Danau. Udah Jantan parai tuai, anak iya Libau “Buban” nyadi Tuai di Ulu Paku. Libau ukai bujang berani baka apai iya, tang iya rurus ati sereta landik megai nembiak iya. Lebuh Libau nyau tuai bendar, Kadir, Danau enggau Langan beserara ari pangan diri. Kadir enggau bala nembiak iya diau di Penom. Danau diibun anak iya ti benama Unchi. Langan nirika rumah panjai di Meroh, semak Ulu Paku. Kira-kira maya nya mih anak Libau ti benama Kaya II enggau Ugat bebini. Kaya II agi sebilik enggau apai iya lalu Ugat nguaika bini iya lalu sebilik enggau entua iya Langan di Meroh. Menyadi indu sida ti benama Jata belaki jadi enggau Kadir anak Orang Kaya Linggang di Rimbas. Udah Jata belaki, Jantan ninggalka bilik apai iya lalu diau kediri ba rumah panjai nya mega laban aya iya Saing pindah ari Jukun ke Batu Genting. MANANG DALAM DAYA IDUP IBAN Manang Mata (Mata’), Manang Mansau, Manang Bali (Bali’) :- nya mih gelar ti diberi bansa Iban ngagai orang ti ngembuan kuasa iyang ti ulih ngubat orang ti tabin. Manang ulih meda lalu bejaku enggau semengat mensia enggau antu. Ari ni mensia ti begelar Manang tu bulih kuasa ti baka nya? Maya agi beumur bebelas taun suba aku empu suah meda Manang belian sereta bebunuh buyu. Aku kala meda Manang luput. Maya iya luput aku bisi ninga iya bejaku sereta tubuh iya kekebut. Maya nya aku enggau bala bakih ti serambau enggau aku beperening pangan diri lalu ketawa lekik-lekik meda ulah Manang. Ngaga diri, engka belakun, kini? Baka nya mih fikir aku empu maya nya.      Aku mega kala meda Manang mai senapang, tama ke dalam bilik peninduk orang lalu nimbak antu buyu. Sebedau nya, Manang ngaga piring lalu besampi awakka antu buyu makai piring nya. Maya antu buyu makai piring nya mih Manang nimbak antu buyu nya. Amat bisi didinga bunyi letup senapang. Kenu ku sida ti ngesah Manang ti nimbak antu nya, sida bisi meda darah sebelah bilik nya tang nadai meda bangkai utai. Piring ti diempa antu buyu nya pan nadai ruji kena leka seterum. Maya nya urung taun 1965, aku engka udah ba Primari 4, endang udah nemu bepikir  tudah diri. Maya nya aku bisi ngasaika diri takut amat ke antu tang kurang pechaya ngagai Manang nya ulih nimbak antu buyu. Enti amat, ni bangkai antu iya dih? Lebuh aku ngenang sereta bepikir enggau dalam pasal Manang, nya baru aku nemu utai ti dipeda sereta didinga aku pasal Manang maya taun 1965 nya, ukai utai bula, ukai utai gaga tauka lakun Manang. Saut tanya dalam ati aku pasal Manang sereta iyang iya, udah ditemu aku enggau enda sengaja. Kebuah aku ngumbai utai tu enda sengaja laban utai misteri baka nya bisi ditemu aku maya aku nyeruri @ editing bup Sada Nyawa Ari Langit enggau Ajar Ruang Bilik ti ditulis Catherine Jerine. Saut pasal misteri iyang Manang tu makin enda sengaja kena pansik aku maya aku nulis bup Batu Kudi Nyabak. Dalam bup nya aku bisi madahka diri  meda enggau mata diri empu  pasal dua iku diri menyadi ti kena rasuk antu ti disebut orang iyang. Bepun ari peneleba nya, aku pan nguji bepikir ngena chara mistik tauka disebut sekeda orang ‘thinking beyond the box’ bepelasarka pengarap Iya aja ti Petara ‘God Almighty’.   Berindik ari nya aku nyau majak keran sereta rindu-serindu mansik pasal mayuh bansa antu ngena mayuh macham daya idup, pengarap sereta agama: Kristian, Islam, Tua Pek Kong, Hindu enggau ti bukai. Mayuh penemu baru ditemu aku pasal antu enggau Petara. Sekeda ari utai nya: kenu ku antu bunsu petara (dewa @ dewi), semengat @ roh mensia ti kena rasuk sida, dilalaika sida enggau manah lalu diganti roh sida empu. Kenu ku sida madahka aku, sebedau nya sida udah minta ari Petara (Tuhan, God Almighty). Berindaik ari nya baru aku nemu, iyang Manang nya mih ngubat tauka ulih meda semengat mensia lalu nyelamatka mensia ti kena kachau antu tauka antu bunsu petara ti bukai. Iyang nya mega seraban bansa antu bunsu petara. Sida mega takutka Petara (God Almighty). Sida mega nyembah Petara (God Almighty). Nya alai, sebedau sida berasuk enggau pengawa mensia di dunya tu, sida mesti minta pemendar ari Petara (Jop 1:11; 2:5).           Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive). The Sarawak Journal 1994 – The Source of Iban History, Benedict Sandin.           (Betampung ba Tusun Ke-47  minggu nyin ila) Nya mih, sekeda cherita penatai enggau pemindah bansa Iban makin ngansak sesemak ke Utara, ari menua Batang Sadong, nyentuk ke menua Batang Krian-Sebelak di menua Saratok ke diatu. Ari menua pelilih menua Serian, Betong, Saratok Iban majak ngiga menua baru tunga ke Utara. Arapka Iban patut nemu asal penatai diri empu endang seperugan sebedau bepechah berimba menua baru di menua bukai. Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang mih awakka mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115.  Oleh HARRY USUP UMBAR 
See author's posts
